Document ID: 32008D0111

ROZHODNUTIE KOMISIE
zo 7. decembra 2007,
ktorým sa zriaďuje Výbor pre európsky výskumný priestor
(2008/111/ES, Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
keďže:
(1)
S cieľom preskúmať všeobecné otázky politiky výskumu sa rozhodnutím Komisie 2001/531/ES, Euratom (1) založil Európsky poradný výbor pre výskum.
(2)
S ohľadom na nové výzvy, ktoré sa týkajú výskumu, Komisia vo svojej zelenej knihe Európsky výskumný priestor: nové perspektívy (2) počíta s reformou Európskeho poradného výboru pre výskum s cieľom posilniť jeho úlohu pri realizácii európskeho výskumného priestoru a dosiahnuť, aby fungovanie tejto skupiny bolo pružnejšie a efektívnejšie.
(3)
Z tohto dôvodu je potrebné vytvoriť novú skupinu expertov v oblasti politík európskeho výskumu a technologického rozvoja a vymedziť jej úlohy a štruktúru.
(4)
Skupina by mala radiť Komisii v otázkach realizácie európskeho výskumného priestoru, pričom by mala zohľadniť ciele stanovené v zelenej knihe Komisie Európsky výskumný priestor: nové perspektívy.
(5)
Skupina by mala podporovať Komisiu v jej úsilí o dosiahnutie cieľov uvedených v rozhodnutí Rady 2006/970/Euratom z 18. decembra 2006 o siedmom rámcovom programe Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2007 - 2011) (3) a v rozhodnutí Rady 2006/971/ES z 19. decembra 2006 o osobitnom programe Spolupráca, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 - 2013) (4).
(6)
Skupinu by mali tvoriť špecialisti z vedeckých kruhov, priemyslu, sektora služieb a zástupcovia sociálnej oblasti.
(7)
Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (5), je potrebné stanoviť pravidlá, ktoré upravujú otázku poskytovania informácií členov tejto novej skupiny.
(8)
S osobnými údajmi týkajúcimi sa členov skupiny by sa malo zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).
(9)
Je vhodné určiť obdobie uplatňovania tohto rozhodnutia. Komisia v stanovenom čase zváži, či je vhodné predĺžiť toto obdobie.
(10)
Rozhodnutie 2001/531/ES, Euratom by sa malo nahradiť týmto rozhodnutím,
ROZHODLA TAKTO:
Článok 1
Výbor pre európsky výskumný priestor
Výbor pre európsky výskumný priestor (ďalej len „výbor“) sa zakladá s účinnosťou od 1. marca 2008.
Článok 2
Úlohy
1. Úlohy výboru sú:
a)
radiť Komisii v otázkach týkajúcich sa realizácie európskeho výskumného priestoru;
b)
na žiadosť Komisie alebo z vlastnej iniciatívy poskytovať stanoviská týkajúce sa realizácie európskeho výskumného priestoru;
c)
poskytovať Komisii ročnú správu o súčasnom stave európskeho výskumného priestoru.
2. Výbor je pravidelne informovaný o príslušných opatreniach a vývoji.
3. Na formálnu žiadosť výboru mu útvary Komisie poskytnú písomné pripomienky k jeho stanovisku alebo odporúčaniu. Služby Komisie tiež môžu poskytovať pravidelné informácie o možných následných podniknutých opatreniach.
4. Výbor poskytne svoje stanovisko v rámci lehoty, ktorú určí Komisia.
Článok 3
Konzultácie
1. Komisia môže s výborom konzultovať akékoľvek otázky týkajúce sa realizácie európskeho výskumného priestoru.
2. Predseda výboru môže Komisii odporučiť, že v určitej otázke je žiaduca konzultácia so skupinou.
Článok 4
Zloženie - vymenovanie
1. Výbor sa skladá z 22 členov, ktorí zastupujú vedeckú obec, priemysel a občiansku spoločnosť.
2. Členov výboru vymenuje Komisia. Na postup výberu a vymenovania členov sa vzťahujú tieto kritériá:
-
prax v oblasti vytvárania a implementácie politiky výskumu,
-
vynikajúce výsledky vo výskume a/alebo manažmente výskumu,
-
poradenské skúsenosti na európskej alebo medzinárodnej úrovni,
-
rovnováha medzi vedeckými a technickými disciplínami vrátane osôb, ktoré majú špecifickú skúsenosť v oblasti partnerstva medzi univerzitami a priemyselnými odvetviami,
-
rovnovážne zemepisné zastúpenie, pričom sa zohľadnia krajiny pridružené k rámcovým programom,
-
dostatočne vyvážené zastúpenie pohlaví.
3. Žiadatelia, ktorí sa považujú za vhodných uchádzačov, ale neboli vymenovaní, môžu byť zaradení do zoznamu kandidátov, ktorý môže Komisia použiť pri vymenovaní náhradníkov.
4. Členov vymenúva Komisia ad personam a členovia radia Komisii nezávisle od akýchkoľvek vonkajších vplyvov.
5. Členovia včas informujú Komisiu o akomkoľvek konflikte záujmov, ktorý by mohol narušiť ich objektívnosť.
6. Členovia sa vymenúvajú na štvorročné obnoviteľné obdobie a svoju funkciu vykonávajú do konca svojho funkčného obdobia alebo dovtedy, pokým nie sú nahradení v súlade s odsekom 7.
7. Členov možno nahradiť na zostávajúcu časť ich funkčného obdobia v týchto prípadoch:
a)
ak člen odstúpi;
b)
ak už člen nie je schopný účinne prispievať k rokovaniam skupiny;
c)
ak člen nespĺňa podmienky stanovené v článku 287 zmluvy;
d)
ak člen v rozpore s odsekom 4 nekoná nezávisle od akýchkoľvek vonkajších vplyvov;
e)
ak člen v rozpore s odsekom 5 včas neinformoval Komisiu o konflikte záujmov.
8. Mená členov výboru sú uverejnené na internetovej stránke Generálneho riaditeľstva pre výskum.
Mená členov sa zhromažďujú, spracúvajú a uverejňujú v súlade s ustanoveniami nariadenia (ES) č. 45/2001.
Článok 5
Činnosť
1. Výbor volí spomedzi svojich členov predsedu a dvoch podpredsedov jednoduchou väčšinou.
Predseda a dvaja podpredsedovia tvoria predsedníctvo výboru. Úrad organizuje činnosť výboru.
2. Po dohode s Komisiou môže výbor vytvoriť podskupiny s cieľom preskúmať osobitné otázky za podmienok stanovených skupinou. Tieto podskupiny zanikajú hneď, ako splnia svoje mandáty.
3. Ak je to podľa názoru Komisie nevyhnutné alebo užitočné, Komisia môže požiadať expertov alebo pozorovateľov so špeciálnou odbornou spôsobilosťou v otázke, ktorá je súčasťou agendy, aby sa zúčastnili na práci výboru alebo na rokovaniach, alebo práci podskupiny.
4. Informácie získané v rámci účasti na rokovaniach alebo práci výboru, alebo podskupiny nemožno šíriť, ak sa podľa Komisie týkajú dôverných otázok.
5. Výbor a jeho podskupiny sa obvykle stretávajú v priestoroch Komisie v súlade s postupmi a harmonogramom stanoveným Komisiou. Komisia zabezpečuje sekretárske služby. Zástupcovia Komisie sa môžu zúčastňovať na schôdzach výboru a jeho podskupín.
6. Výbor prijme svoj rokovací poriadok na základe návrhu predloženého Komisiou.
7. Komisia môže uverejňovať alebo umiestňovať na internetových stránkach všetky zhrnutia, závery, predbežné závery alebo pracovné dokumenty výboru v pôvodnom jazyku príslušného dokumentu.
Článok 6
Náhrada výdavkov
Komisia nahrádza členom, expertom a pozorovateľom cestovné náklady a v prípade potreby náklady na stravu a ubytovanie, ktoré im vznikli v súvislosti s činnosťou výboru v súlade s ustanoveniami Komisie týkajúcimi sa úhrady výdavkov externých expertov.
Členom výboru, členom podskupín, expertom ani pozorovateľom neprislúcha za poskytované služby odmena.
Náklady súvisiace so schôdzami sa uhrádzajú v rámci ročného rozpočtu, ktorý skupine pridelil príslušný útvar Komisie.
Článok 7
Zrušovacie ustanovenie
Rozhodnutie 2001/531/ES, Euratom sa zrušuje.
Článok 8
Uplynutie účinnosti
Toto rozhodnutie stráca účinnosť 29. februára 2012.
V Bruseli 7. decembra 2007

Labels: 12
7
15